REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/3-18

18. januar 2018. godine

B e o g r a d

Z A P I S N I K

24. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 17. JANUARA 2018. GODINE

Sednica je počela u 11,10 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Ognjen Pantović, Radovan Jančić, Mladen Lukić, Arpad Fremond, Marjana Maraš, Miroslav Aleksić, Nada Lazić, Milorad Mirčić i prof. dr Miladin Ševarlić, kao i Vladimir Đurić (zamenik Nenada Božića), zamenik člana Odbora.

 Sednici nisu prisustvovali članovi Odbora: Goran Ješić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Nataša Milić, v.d. direktora Republičke direkcije za vode, Marija Lazarević, rukovodilac grupe za međunarodnu saradnju u oblasti voda; predstavnici Ministarstva zaštite životne sredine: Dušanka Stanojević, načelnik Odeljenja za zaštitu voda od zagađenja; Zvonimir Kocić, JVP Srbijavode i Aleksandar Nikolić, rukovodilac tehničkog sektora JVP Vode Vojvodine.

Odbor je većinom glasova (14 za, 2 nije glasalo) usvojio sledeći

 D n e v n i r e d

1. Stanje u vodoprivredi;
2. Razno.

 Pre prelaska na razmatranje prve tačke dnevnog reda usvojeni su zapisnici 18, 19, 20, 21, 22. i 23. sednice Odbora, koje su održane 11. septembra, 2. oktobra, 2, 13. i 30. novembra i 4. decembra 2017. godine, u tekstu u kome su i predloženi. (12 za, 2 protiv, 2 nije glasalo).

Prva tačka dnevnog reda - Stanje u vodoprivredi

 U uvodnim napomenama, Nataša Milić prisutne je upoznala sa stanjem u oblasti upravljanja vodama. Ona je istakla značaj usvajanja Strategije upravljanja vodama i usvajanja izmena i dopuna Zakona o vodama 2016. godine, kao i projekata izgradnje brana sa akumulacijom „Svračkovo“ i „Stubo-Rovni“. Strategijom se takođe planira da do 2034. godine 90% stanovništva bude priključeno na vodovod sa zdravom i pijaćom vodom. Zatim, istakla je da je započeto 14 projekata iz fonda Abu Dabi u oblasti izgradnje sistema za navodnjavanje, od kojih je 11 u Vojvodini, a tri u Centralnoj Srbiji, kao i da su u okviru ovog fonda pripreme novi projekti koji će dodatno unaprediti poljoprivrednu proizvodnju. Po njenim rečima, prioritet je da se obezbede dovoljne količine kvalitetne vode za piće što se odnosi pre svega na izgradnju regionalnih sistema za vodosnabdevanje. Takođe, uložena su značajna sredstva što iz budžeta, što iz raznih fondova za sanaciju štete od poplava. Što se tiče odbrane od leda, budžetom za 2018. godinu je izdvojeno 300 miliona dinara za Republičku direkciju za vode, za pokretanje i formiranje flote ledolomaca, kako se ne bi ponovili problemi iz 2017. godine.

 Marijan Rističević sugerisao je da se u opštinu Inđija pošalje inspekcija i proveri pod kojim okolnostima je nestao regionalni vodozahvat Inđija i ko je dozvolio da se napravi fabrika za reciklažu olovnih akumulatora na vodozahvatu.

 Zvonimir Kocić fokusirao se na pitanja zaštite od štetnog dejstva voda. Istakao je da su javna vodoprivredna preduzeća dužna da na godišnjem nivou daju izveštaj o stanju odbrambenih linija na objektima u zoni vodotoka na kojima se sprovodi odbrana od poplava. Velike poplave iz 2014. godine su pokazale neophodnost promene pristupa po pitanju odbrane od poplava.

Aleksandar Nikolić istakao je da će se usvajanjem novog Zakona o vodama rešiti problem nepostojanja jedinstvenog upravljanja vodotokovima na području Srbije, kako sa aspekta održavanja, tako i sa aspekta odgovornosti za ono što može nastati na njima. Takođe, usvojen je plan eksplatacije šljunka i peska, koji definiše zone gde je moguće bagerovanje peska. Po njegovim rečima, potrebno je pojačati rad inspekcijske službe na terenu.

Dušanka Stanojević rekla je da je oblast voda kompleksna i da se nalazi u nadležnosti nekoliko ministarstava. Takođe, istakla je da se država trenutno nalazi u fazi pripreme specifičnih planova za implementaciju tj. primenu direktiva koje se odnose na vodu za piće, tretman komunalnih otpadnih voda i nitratnu direktivu. Ova oblast zahteva oko 7,4 milijarde evra investicija.

U diskusiji su učestvovali narodni poslanici: Marijan Rističević, Nada Lazić, Milija Miletić, Veroljub Matić, Žarko Bogatinović, Miroslav Aleksić, prof. dr Miladin Ševarlić, Milorad Mirčić i Vladimir Đurić.

Nakon rasprave o tački dnevnog reda, Odbor je većinim glasova (10 za, 3 nije glasalo) doneo sledeći

 Z a k lj u č a k

Odbor prihvata informaciju o upravljanju vodama u Republici Srbiji i predlaže da se maksimalno posveti pažnja unapređenju aktivnosti po pitanju voda.

Druga tačka dnevnog reda - Razno

Pod tačkom razno,narodni poslanici su iznosili predloge tema za dnevni red narednih sednica Odbora, o kojima se nije glasalo.

U diskusiji su učestvovali narodni poslanici: Marijan Rističević, prof. dr Miladin Ševarlić i Miroslav Aleksić.

Pošto drugih pitanja i predloga nije bilo, sednica je zaključena u 14,25 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević